Ինստիտուտում ուսումնառության տարիներին այս կուրսի ղեկավարությունը ստանձնել է նշանավոր քանդակագործ և մանկավարժ Արա Սարգսյանը: «Մեր ուսուցիչները մեզ ուղղորդել են՝ առանց պարտադրելու»,– երախտագիտությամբ հիշում է Յուրի Պետրոսյանը: Ինքը, իհարկե, ափսոսում է, որ չի դասավանդում. «Ուղղակի չեմ կարող. ամեն մարդու տրված չէ մանկավարժի կոչումը»: Բայց այդ գործն այսօր հաջողությամբ «իրականացնում են» Յուրի Պետրոսյանի ստեղծագործությունները՝ իրենց շուրջ սփռելով հայրենասիրություն, կամք և լավատեսություն: Այո՛, այս հատկանիշներն են իրենց մեջ կրում ցուցահանդեսին ներկայացված գրեթե բոլոր աշխատանքները՝ քանդակներն ու գրաֆիկական թերթերը, դեկորատիվ ափսեներն ու կոլաժները: 1992թ. բացված երևանյան անհատական առաջին ցուցահանդեսից հետո բազմաթիվ նոր աշխատանքներ են ծնվել քանդակագործի արվեստանոցում. շատերն էլ իրենց հերթին են սպասում: